Aholiga dehqon xoʻjaligini tashkil etish uchun ijara huquqi asosida ajratilayotgan yer maydonlaridan foydalanish samaradorligini oshirish chora-tadbirlari toʻgʻrisida
(resolution, 2025-08-15)

Mamlakatimiz hududlarida dehqon xoʻjaliklarini tashkil etish uchun ijara huquqi asosida yer maydonlari ajratilishi aholi daromadlarining oshishiga va turmush tarzini sezilarli darajada yaxshilash imkonini bermoqda. Ayni paytda yangi tashkil etilgan dehqon xoʻjaliklari tomonidan qishloq xoʻjaligi ekinlarini ekishda “bir kontur — bir mahsulot” tamoyiliga amal qilinmasligi, sifatli urugʻlik materiallari, mineral oʻgʻitlar, yonilgʻi-moylash materiallari, kimyoviy vositalar va suv yetkazib berish hamda agronom xizmatlarini koʻrsatish, shuningdek, yetishtirilgan mahsulotlarni sotishda barqaror bozor yaratish va eksport bozoriga kirib borish uchun bilim va koʻnikmalarning yetarli emasligi ajratilgan yer maydonlaridan samarali foydalanish imkonini bermayapti. Shu munosabat bilan ijara huquqi asosida berilgan yer maydonlarida eksportbop mahsulotlar yetishtirish uchun sharoit yaratish, ushbu yer maydonlarini doimiy daromad keltiruvchi aktivlarga aylantirish va bu sohada qoʻshilgan qiymat zanjirini yaratish, shuningdek, Oʻzbekiston Respublikasi Prezidentining “Qishloq xoʻjaligiga moʻljallangan yer uchastkalarini ijaraga berish tartibini takomillashtirish boʻyicha qoʻshimcha chora-tadbirlar toʻgʻrisida” 2024-yil 18-yanvardagi PF-15-son Farmoni, “Kichik biznesni rivojlantirishni moliyaviy va institutsional qoʻllab-quvvatlash chora-tadbirlari toʻgʻrisida” 2023-yil 14-sentabrdagi PQ-306-son hamda “2024-yilda yangi ish oʻrinlarini tashkil etish va aholi bandligiga koʻmaklashish dasturi toʻgʻrisida” 2024-yil 9-yanvardagi PQ-7-son qarorlari ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Iqtisodiyot va moliya vazirligi, Qishloq xoʻjaligi vazirligi, Kambagʻallikni qisqartirish va bandlik vazirligi, Markaziy bank, Qoraqalpogʻiston Respublikasi Vazirlar Kengashi va viloyatlar hokimliklarining: meva-sabzavotchilikka ixtisoslashgan tumanlarda aholiga ijara huquqi asosida ajratilayotgan yer maydonlarida mahsulot yetishtirishdan boshlab uni sotishgacha boʻlgan zanjirni yaratishni nazarda tutuvchi “kooperativ” va “agregator” tizimiga asoslangan kamida bittadan loyihani tajriba tariqasida Kichik biznesga koʻmaklashish markazlari (keyingi oʻrinlarda — markazlar) orqali amaliyotga joriy etish; dehqon xoʻjaliklari va yuridik shaxslarning birlashib egalik qiladigan, pay usuliga asoslangan hamda aʼzolarining moddiy va boshqa ehtiyojlarini qondirish uchun qishloq xoʻjaligida faoliyat yurituvchi “kooperativ” va ular tomonidan yetishtirilgan mahsulotni sotib oluvchi, qayta ishlovchi va eksportga chiqaruvchi “agregator” tizimini yoʻlga qoʻyish; markazlarda “agregator” tizimi doirasida kichik tadbirkorlik subyektlarini, shuningdek, mahsulot yetishtirish, yigʻish va sotish hamda “bir kontur — bir mahsulot” tamoyili asosida ekin maydonining biznes rejasi va loyihasini ishlab chiqish, sugʻorish tizimini modernizatsiya qilish va suvdan samarali foydalanish boʻyicha oʻqitishni tashkil qilish uchun xorijiy va mahalliy ekspertlarni, xalqaro moliya institutlari va donor tashkilotlarning koʻmagida malakali amaliyotchi mutaxassislarni jalb etish; “Biznesni rivojlantirish banki” ATB (keyingi oʻrinlarda — Biznesni rivojlantirish banki) va markazlar tomonidan meva-sabzavotchilikka ixtisoslashgan tumanlarda dehqon xoʻjaligini tashkil etish uchun ajratilayotgan yer maydonlari konturlarida qishloq xoʻjaligi kooperativlari va agregatorlar faoliyatini yoʻlga qoʻyishda AT “Xalq banki”, “Agrobank” ATB va “Mikrokreditbank” ATBni hamkor banklar etib belgilash toʻgʻrisidagi takliflari maʼlumot uchun qabul qilinsin. 2. Quyidagilar “kooperativ” va “agregator” tizimiga asoslangan loyihalarni amalga oshirishning asosiy yoʻnalishlari etib belgilansin: dehqon xoʻjaligini tashkil etish uchun ijara huquqi asosida ajratilayotgan yer maydonlarida qishloq xoʻjaligi kooperativlarini tashkil qilish va faoliyatini rivojlantirish, dehqon xoʻjaliklarining mahsulotni sotib oluvchi, qayta ishlovchi va eksportga chiqaruvchi agregatorlar bilan hamkorligini kengaytirish; qishloq xoʻjaligi kooperativiga birlashgan dehqon xoʻjaliklari bilan agregatorlar oʻrtasida “buyurtmalar portfeli”ni shakllantirish orqali shartnoma institutini rivojlantirish; dehqon xoʻjaliklari va aholi tomorqalariga urugʻlik materiallari, mineral oʻgʻitlar, kimyoviy vositalarni yetkazib berish hamda agronom xizmatlarini koʻrsatishning yaxlit tizimini yaratish; dehqon xoʻjaliklarining yer maydonlarida xalqaro sifat va standartlarga javob beradigan mahsulotlarni yetishtirish; xalqaro va mahalliy ekspertlarni keng jalb etgan holda, qishloq xoʻjaligi kooperativi aʼzolari va dehqonlarning malakasini doimiy oshirib borish; agronom maslahati va xizmatlarini koʻrsatish markazlarini tashkil etish; mahsulotlarning barqaror bozorini shakllantirish; mahsulotlarni xalqaro sertifikatlashdan oʻtkazuvchi tashkilotlar bilan hamkorlikni yoʻlga qoʻyish, qishloq xoʻjaligi kooperativlari va agregatorlarga xalqaro sertifikatlar (Global G.A.P, organic va boshqalar) olishi uchun har tomonlama koʻmaklashish. 3. Oʻzbekiston Respublikasi Kambagʻallikni qisqartirish va bandlik vazirligi huzuridagi Mahallabay ishlash va tadbirkorlikni rivojlantirish agentligi, Qishloq xoʻjaligi vazirligi: a) Biznesni rivojlantirish banki va hamkor banklar bilan birgalikda 2024-yilda meva-sabzavotchilikka ixtisoslashgan tumanlarda, keyinchalik respublikaning barcha hududlarda aholiga ijara huquqi asosida ajratilayotgan yer maydonlarida “kooperativ” va “agregator” tizimiga asoslangan kamida bittadan loyihani tajriba tariqasida markazlar orqali amaliyotga joriy etsin; b) Qishloq xoʻjaligi vazirligi huzuridagi Qishloq xoʻjaligida xizmatlar koʻrsatish agentligi hamda Oʻzbekiston fermer, dehqon xoʻjaliklari va tomorqa yer egalari kengashi bilan birgalikda dehqon xoʻjaligi yerlaridan samarali foydalanish loyihasini ishlab chiqsin. Bunda: “kooperativ” va “agregator” tizimi joriy qilinadigan yer maydonlari hajmini konturlar kesimida aniqlash; ekin maydonining holati, urugʻlarning unib chiqishi, ekinlarni himoya qilish, oziqlantirish va boshqa agrotexnik tadbirlarning oʻtkazilishi, hosildorlik va tabiat omillarining taʼsiri hamda mahalliy hokimliklar tomonidan zarur infratuzilma bilan taʼminlanganligini oʻrganish; suv taʼminotini yaxshilash, jumladan, suvni tejaydigan sugʻorish texnologiyalarini joriy qilish, vertikal sugʻorish quduqlarini burgʻilash va ishga tushirish ishlarini moliyalashtirish; mahallalarning ixtisoslashuvi, yer egalarining xohishlari va mavjud tajribalaridan kelib chiqqan holda qishloq xoʻjaligi ekinlarining “bir kontur — bir mahsulot” tamoyili asosida ekilishini taʼminlash choralarini koʻrsin; v) hamkor banklar bilan birgalikda dehqon xoʻjaligini tashkil etish uchun ijara huquqi asosida ajratilayotgan yer maydonlarida biznes loyihalarni amalga oshirsin. Bunda: dehqon xoʻjaliklarining qishloq xoʻjaligi kooperativlariga birlashishiga har tomonlama koʻmaklashish; hududda faoliyat koʻrsatayotgan mahsulotni sotib oluvchi, qayta ishlovchi va eksportga chiqaruvchi tashkilotlar bilan qishloq xoʻjaligi kooperativlari oʻrtasida hamkorlikni yoʻlga qoʻyish boʻyicha xalqaro tajribalarni oʻrganish va agregatorlik faoliyatiga keng jalb etish; “agregator” tizimi joriy qilinadigan yer maydonlarining konturlarida qishloq xoʻjaligi kooperativlari faoliyatini yoʻlga qoʻyish uchun har bir konturga hokim yordamchilarini masʼul etib belgilash; mahalliy hokimliklar va hokim yordamchilari bilan birgalikda aholi va agregatorlar oʻrtasida munosabatlarni oʻrnatish uchun uchrashuv va targʻibot tadbirlarini tashkil etish; hududlarda organik mahsulot yetishtirish imkoniyatlarini oʻrganish, organik mahsulotlar yetishtirish va ularning barqaror bozorini topish orqali “organik mahallalar”ni shakllantirish choralarini koʻrsin. 4. Belgilansinki: qishloq xoʻjaligi kooperativini tashkil etish maqsadida yaxlit konturlar asosida yer maydonlarining yer tuzish loyihalari ishlab chiqiladi va elektron onlayn auksion savdolari orqali ijaraga beriladi; dehqon xoʻjaliklari tomonidan qishloq xoʻjaligi kooperativini tashkil etish uchun yer maydonlarini ijaraga berish boʻyicha “E-auksion” elektron savdo platformasida alohida toifa (kategoriya) ochiladi. Bunda yer maydoni hajmi kamida 5 gektar boʻlgan yaxlit konturlar tanlab olinadi; mazkur tizim asosida yer maydonlarini ijaraga olgan yerdan foydalanuvchilarni ixtiyoriy ravishda dehqon xoʻjaliklari tomonidan tashkil etilgan qishloq xoʻjaligi kooperativlarining aʼzolari sifatida roʻyxatdan oʻtkazish tavsiya etiladi; qishloq xoʻjaligi kooperativi shartnomasida belgilangan shartlarning dehqon xoʻjaliklari tomonidan bajarilmasligi, ularga nisbatan yer va suv soliqlari stavkalarining ikki koeffitsiyentga oshirilgan holda qoʻllanilishiga yoki qishloq xoʻjaligi kooperativi ustavida belgilangan tartibda kooperativ xulosalariga asosan qishloq xoʻjaligi kooperativ aʼzoligidan chiqarilishiga asos boʻladi. 5. Oʻzbekiston Respublikasi Qishloq xoʻjaligi vazirligi Adliya vazirligi, Oʻzbekiston fermer, dehqon xoʻjaliklari va tomorqa yer egalari kengashi bilan birgalikda: ikki oy muddatda elektron onlayn auksion savdolari orqali ajratilgan yer maydonlarida dehqon xoʻjaliklari tomonidan qishloq xoʻjaligi kooperativlarini tashkil etish va ularga yerdan foydalanuvchilarni aʼzolikka qabul qilish, qishloq xoʻjaligi kooperativlari va agregatorlar oʻrtasida tuziladigan shartnomalarda tomonlarning majburiyatlarini belgilash tartiblarini nazarda tutuvchi tegishli normativ-huquqiy hujjat loyihasini ishlab chiqilishini hamda Vazirlar Mahkamasiga kiritilishini; aholi, dehqon xoʻjaliklari, qishloq xoʻjaligi kooperativlari va agregatorlar oʻrtasida tuziladigan namunaviy shartnoma loyihasini ishlab chiqib, hududlarga yetkazilishini hamda oʻzlarining rasmiy veb-saytlariga joylashtirilishini taʼminlasin. 6. Qoraqalpogʻiston Respublikasi Vazirlar Kengashi va viloyatlar hokimliklari Oʻzbekiston Respublikasi Qishloq xoʻjaligi vazirligi, Kadastr agentligi hamda Soliq qoʻmitasi bilan birgalikda: a) bir oy muddatda Oʻzbekiston Respublikasi Prezidentining “Dehqon xoʻjaliklari tashkil etishni qoʻllab-quvvatlash orqali aholi daromadlarini oshirish boʻyicha qoʻshimcha chora-tadbirlar toʻgʻrisida” 2022-yil 10-sentabrdagi PQ-373-son qarori ijrosini taʼminlash maqsadida tanlovda turgan va talabgor chiqmagan yer maydonlarini aholi punktlariga yaqin va suv taʼminoti yaxshi boʻlgan yerlarga almashtirib, shuningdek, eksportbop sabzavot ekinlari eksa boʻladigan yerlarni 1 gektargacha boʻlgan lotlarga ajratgan holda, dehqon xoʻjaliklari va qishloq xoʻjaligi kooperativlarini tashkil etish uchun yer maydoni hajmi kamida 5 gektar boʻlgan yaxlit konturlarni elektron onlayn auksion savdolariga chiqarilishini taʼminlasin. Bunda Qoraqalpogʻiston Respublikasi Vazirlar Kengashi va viloyatlar hokimliklariga dehqon xoʻjaligini yuritish uchun talab yuqori boʻlgan tumanlarda boʻsh turgan yer uchastkalarini belgilangan tartibda elektron onlayn auksion savdolariga chiqarish huquqi beriladi; b) qishloq xoʻjaligi yer maydonlarini ijaraga olish huquqini qoʻlga kiritish uchun yerning normativ qiymatidan kelib chiqib, yer uchastkasining ijara muddatiga hisoblanadigan qoʻshimcha toʻlovlarni amalga oshirmagan dehqon xoʻjaliklaridan yer maydonlarini qonunchilik hujjatlarida belgilangan tartibda tuman hokimligining davlat zaxirasiga qaytarish va elektron onlayn auksion savdolarga chiqarish choralarini koʻrsin; v) Qashqadaryo viloyatining Koʻkdala tumanida boʻsh turgan lalmi yerlardan samarali foydalanish orqali yuqori qiymatli mahsulot yetishtirish maqsadida, istisno tariqasida, ikki gektargacha boʻlgan oʻlchamdagi yer uchastkalari elektron onlayn auksion savdolari orqali dehqon xoʻjaliklariga ijaraga berilishini taʼminlasin. 7. Oʻzbekiston Respublikasi Davlat aktivlarini boshqarish agentligi qishloq xoʻjaligi kooperativlarini tashkil etish maqsadida yer uchastkalarini ijaraga berish boʻyicha “E-auksion” elektron savdo platformasida alohida toifa (kategoriya) ochilishini va belgilangan tartibda elektron onlayn auksion savdolari oʻtkazilishini tashkil etsin. 8. Shunday tartib oʻrnatilsinki, unga muvofiq qishloq xoʻjaligi kooperativlariga birlashgan dehqon xoʻjaliklari va agregatorlarga: Oʻzbekiston Respublikasi Prezidentining “Kichik biznesni rivojlantirishni moliyaviy va institutsional qoʻllab-quvvatlash chora-tadbirlari toʻgʻrisida” 2023-yil 14-sentabrdagi PQ-306-son qaroriga 3-ilovada belgilangan “Kichik biznesni uzluksiz qoʻllab-quvvatlash” kompleks dasturi ishtirokchilarini moliyaviy va konsultativ qoʻllab-quvvatlash vositalari tatbiq etiladi; “Kichik biznesni uzluksiz qoʻllab-quvvatlash” kompleks dasturi doirasida qishloq xoʻjaligi mahsulotlarini yetishtirish, qishloq xoʻjaligi texnikalari va asbob-uskunalarini xarid qilish, kichik hajmdagi sovitkichli omborxonalarni qurish uchun 100 mln soʻmgacha kreditlarni garovsiz, 150 mln soʻmgacha kreditlarni garov talabi 50 foizgacha pasaytirilgan holda ajratish imkoniyati nazarda tutiladi. Bunda loyihalar Biznesni rivojlantirish banki va hamkor banklarning resurs mablagʻlari hisobidan moliyalashtiriladi; dehqon xoʻjaligini tashkil etish uchun ijara huquqi asosida ajratilayotgan yer maydonlarida pakana va yarim pakana usulda bogʻlar, uzumzorlar, koʻchatxonalar hamda yengil tipdagi issiqxonalarni “bir kontur — bir mahsulot” tamoyili asosida tashkil etishga ruxsat beriladi. Bunda ushbu tartiblarni joriy etish boʻyicha mezon va talablar Oʻzbekiston Respublikasi Qishloq xoʻjaligi vazirligi tomonidan belgilanadi va uning xulosalariga asosan amalga oshiriladi; suv taʼminoti ogʻir hamda lalmi yerlarda tashkil etilgan qishloq xoʻjaligi kooperativi ustav fondiga ulush sifatida kiritish uchun ijarachilarga hokim yordamchisining xulosasiga asosan Aholini tadbirkorlikka jalb qilish jamgʻarmasi mablagʻlari hisobidan bazaviy hisoblash miqdorining 10 baravarigacha subsidiya ajratiladi. Bunda qishloq xoʻjaligi kooperativi ustav fondiga kiritilgan mablagʻlar suv quduqlarini burgʻilash, nasos agregatlarini sotib olish, elektr tarmoqlarini tortish va boshqa agrotexnik tadbirlarga yoʻnaltiriladi. 9. Qashqadaryo viloyati hokimligi Oʻzbekiston Respublikasi Iqtisodiyot va moliya vazirligi, Suv xoʻjaligi vazirligi, Qishloq xoʻjaligi vazirligi, Kambagʻallikni qisqartirish va bandlik vazirligi huzuridagi Mahallabay ishlash va tadbirkorlikni rivojlantirish agentligi bilan birgalikda 2024-yil 1-sentabrgacha Shahrisabz tumani “Navroʻz” MFY hududidagi Miraki nasos stansiyasini tiklash va 13 km uzunlikda metall quvur tortish orqali foydalanishga kiritiladigan 500 gektar yer maydonida “kooperativ” va “agregator” tizimini joriy etish boʻyicha tajriba-sinov loyihasini ishga tushirsin. Ushbu tajriba-sinov loyihasini amalga oshirishga Germaniya xalqaro hamkorlik tashkilotining (GIZ) grant mablagʻlari jalb etilsin. 10. Oʻzbekiston Respublikasi Kambagʻallikni qisqartirish va bandlik vazirligi huzuridagi Mahallabay ishlash va tadbirkorlikni rivojlantirish agentligi Davlat aktivlarini boshqarish agentligi, Qishloq xoʻjaligi vazirligi, Kadastr agentligi va Savdo-sanoat palatasi bilan birgalikda ikki oy muddatda: dehqon xoʻjaligini tashkil etish uchun ijaraga berilgan yer maydonlari hisobi va monitoringini yuritish uchun tegishli axborot tizimlarini oʻzaro integratsiya qilsin; dehqon xoʻjaligini tashkil etish uchun ijara huquqi asosida ajratilgan yer maydonlari konturlariga hokim yordamchilarini biriktirib, “Online mahalla” elektron platformasi orqali ushbu yer maydonlarida ekilgan ekinlarning holatini monitoring qilish va ulardan kutilayotgan hosil hisobini yuritish tizimini yoʻlga qoʻysin; dehqon xoʻjaliklari va agregatorlarning qishloq xoʻjaligi kooperativiga ixtiyoriylik asosida aʼzo boʻlishda hamda qishloq xoʻjaligi kooperativida yetishtirilgan mahsulotlarni qayta ishlash, saqlash, ichki bozorga yetkazib berish va eksport qilish ishlarida hokim yordamchilari va markazlar tomonidan yordam koʻrsatish tizimini joriy qilsin. 11. Qishloq xoʻjaligi vazirligi, Kambagʻallikni qisqartirish va bandlik vazirligi, Oʻzbekiston respublika tovar-xomashyo birjasi bilan birgalikda 2025-yil yakuniga qadar qishloq xoʻjaligi mahsulotlarini, jumladan, kichik xoʻjalik va aholi tomorqasida yetishtirilgan qishloq xoʻjaligi mahsulotlarini elektron savdo “UzexAgro” platformasida sotishni yoʻlga qoʻysin. Bunda: qishloq xoʻjaligi mahsulotlarini yetishtiruvchi dehqon, fermer va boshqa qishloq xoʻjaligi subyektlarida, shuningdek, mahsulotni sotib oluvchi, qayta ishlovchi va eksportga chiqaruvchi hamda xizmat koʻrsatuvchi tashkilotlarda “UzexAgro” platformasidan foydalanish boʻyicha tushuntirish va targʻibot-tashviqot ishlarini tashkil etish; qishloq xoʻjaligi mahsulotlarini yetishtiruvchilar bilan mahsulotni sotib oluvchi, qayta ishlovchi va eksportga chiqaruvchi agregatorlar oʻrtasida onlayn shartnoma tuzish, tomonlarning majburiyatlarini belgilash hamda mahsulotlar sotuvini yoʻlga qoʻyish; tegishli elektron platformalarni integratsiya qilish orqali elektron maʼlumotlar almashinuvini yoʻlga qoʻyish, jumladan “Online mahalla” elektron platformasida hokim yordamchilariga dehqon xoʻjaligini tashkil etish uchun ijaraga berilgan yer maydonlarida yetishtirilgan mahsulotlarni sotish boʻyicha takliflar kiritish imkoniyatini yaratish choralarini koʻrsin. 12. Oʻzbekiston Respublikasi Qishloq xoʻjaligi vazirligi, Kambagʻallikni qisqartirish va bandlik vazirligi, Oʻzbekiston fermer, dehqon xoʻjaliklari va tomorqa yer egalari kengashi, “Agrobank” ATB hamda Qoraqalpogʻiston Respublikasi Vazirlar Kengashi va viloyatlar hokimliklari: mahalliy va xorijiy ekspertlarni jalb etgan holda xalqaro sifat va standartlarga javob beradigan mahsulotlarni yetishtirish boʻyicha aholi va dehqonlarning malakasini oshirish maqsadida hududlar kesimida oʻquv dasturlarini ishlab chiqib, tasdiqlasin; Qishloq xoʻjaligida bilim va innovatsiyalar milliy markazi tarkibidagi ilmiy-tadqiqot institutlari hamda Oʻzbekiston fermer, dehqon xoʻjaliklari va tomorqa yer egalari kengashi huzuridagi “Tomorqa yer uchastkalarini rivojlantirish ilmiy-amaliy markazi” olimlari ishtirokida hududlarning ehtiyojlari uchun zarur boʻlgan va eksportbop ekinlarni intensiv usulda ekish va yetishtirish boʻyicha davriy ravishda grafik asosida oʻquv-seminarlarini tashkil etsin; qishloq xoʻjaligi kooperativlarini rivojlantirish maqsadida dehqon xoʻjaliklari va agregatorlarni oʻqitish hamda malakasini oshirish uchun “Agrobank” ATBning “Fermerlar maktabi”ni jalb etsin; Qashqadaryo viloyatining Koʻkdala tumanida ilmiy yondashuvlar asosida qishloq xoʻjaligi mahsulotlarini yetishtirish va hosildorlikni oshirish maqsadida Qishloq xoʻjaligida bilim va innovatsiyalar milliy markazining Sabzavot, poliz ekinlari va kartoshkachilik ilmiy-tadqiqot instituti filiali ochilishini taʼminlasin. 13. Quyidagilar: Aholiga dehqon xoʻjaligini tashkil etish uchun ijara huquqi asosida berilgan yer maydonlarining elektron hisobini yuritish va monitoring qilish, mahsulotni yetishtirishdan boshlab uni tashqi bozorda sotishgacha boʻlgan jarayonni oʻz ichiga olgan “kooperativ” va “agregator” tizimini joriy etish boʻyicha respublika Ishchi guruhi tarkibi 1-ilovaga muvofiq; Meva-sabzavotchilikka ixtisoslashgan tumanlarda 2022-2023-yillarda dehqon xoʻjaligini tashkil etish uchun ajratilgan yer maydonlarida “kooperativ” va “agregator” tizimiga asoslangan loyihalarni joriy qilishning prognoz koʻrsatkichlari 2-ilovaga muvofiq tasdiqlansin. Qoraqalpogʻiston Respublikasi Vazirlar Kengashi Raisining va viloyatlar hokimlarining birinchi oʻrinbosarlari hamda “mahallabay” ishlash boʻyicha hududlarga biriktirilgan ishchi guruh aʼzolariga hududlarda “kooperativ” va “agregator” tizimini samarali joriy etish yuzasidan shaxsiy javobgarlik yuklansin. 14. Belgilansinki: suv taʼminoti ogʻir hududlarda katta hajmdagi vertikal sugʻorish quduqlarini burgʻilash va ishga tushirish bilan bogʻliq xarajatlarni bir qismini qoplash uchun dehqon xoʻjaliklariga Vazirlar Mahkamasining “Qishloq xoʻjaligida foydalanilmayotgan yerlarni foydalanishga kiritishda irrigatsiya va melioratsiya obyektlarini qurish va rekonstruksiya qilish bilan bogʻliq xarajatlarni qoplab berish tartibi toʻgʻrisidagi nizomni tasdiqlash haqida” 2020-yil 24-fevraldagi 109-son qarorida belgilangan tartibda subsidiyalar ajratiladi. Bunda subsidiya ajratish boʻyicha manzilli roʻyxat har yarim yilda shakllantiriladi hamda subsidiyalar Oʻzbekiston fermer, dehqon xoʻjaliklari va tomorqa yer egalari kengashi huzuridagi Fermer, dehqon xoʻjaliklari va tomorqa yer egalarini qoʻllab-quvvatlash jamgʻarmasi mablagʻlari doirasida ajratiladi; bitta konturda joylashgan kamida uchta dehqon xoʻjaligiga qishloq xoʻjaligi yerlarini sugʻorish maqsadida oilaviy tadbirkorlik dasturlari doirasida bitta katta hajmdagi vertikal sugʻorish qudugʻini burgʻilash va ishga tushirish uchun Oʻzbekiston fermer, dehqon xoʻjaliklari va tomorqa yer egalari kengashi huzuridagi Fermer, dehqon xoʻjaliklari va tomorqa yer egalarini qoʻllab-quvvatlash jamgʻarmasi mablagʻlari hisobidan tijorat banklaridan kredit olishga ruxsat beriladi. 15. Oʻzbekiston Respublikasi Suv xoʻjaligi vazirligi Qoraqalpogʻiston Respublikasi Vazirlar Kengashi va viloyatlar hokimliklari: bir oy muddatda dehqon xoʻjaligini tashkil etish uchun ijara huquqi asosida ajratilgan yer maydonlarini suv bilan taʼminlanganlik darajasini oʻrganib chiqsin; dehqon xoʻjaliklariga va ular tomonidan suvni tejaydigan sugʻorish texnologiyalari joriy qilingan maydonlarga vegetatsiya davrida suvni kafolatli yetkazib berish maqsadida suv limitlari belgilanishini taʼminlasin. 16. Oʻzbekiston Respublikasi Qishloq xoʻjaligi vazirligi Kadastr agentligi, Qoraqalpogʻiston Respublikasi Vazirlar Kengashi va viloyatlar hokimliklari bilan birgalikda: bir oy muddatda 3-ilovaga muvofiq dastlabki bosqichda dehqon xoʻjaligini tashkil etish uchun ajratilgan yer maydonlarini ijaraga berish shartnomalariga ijara muddatini 10 yildan 30 yil muddatga uzaytirish boʻyicha oʻzgartirish kiritgan holda ularni qayta rasmiylashtirilishini taʼminlasin; Ipakchilik va jun sanoatini rivojlantirish qoʻmitasi tasarrufidagi boʻsh turgan yaylovlar chorva mollarini almashlab boqish va mahsuldorlikni oshirish sharti bilan chorva mollari mavjud boʻlgan aholiga qonunchilik hujjatlarida belgilangan tartibda 10 gektargacha oʻlchamda elektron onlayn auksion savdolari orqali ijaraga berilishini tashkil etsin. 17. Oʻzbekiston Respublikasi Qishloq xoʻjaligi vazirligi, Oʻzbekiston fermer, dehqon xoʻjaliklari va tomorqa yer egalari kengashi ikki oy muddatda respublika hududlari boʻyicha dehqon xoʻjaligini tashkil etish uchun qoʻshimcha yer maydonlarini ajratish hamda ushbu yer maydonlarida yuqori daromadli ekinlarni yetishtirish orqali samaradorlikni oshirish boʻyicha ilmiy asoslangan takliflarni ishlab chiqib, Vazirlar Mahkamasiga kiritsin. 18. Qoraqalpogʻiston Respublikasi Vazirlar Kengashi va viloyatlar hokimliklari oʻn kun muddatda dehqon xoʻjaliklariga dehqon bozorlarining qulay joylarida yetishtirilgan mahsulotlarni sotish uchun alohida rastalar tashkil etib, sharoitlar yaratib bersin. 19. Oʻzbekiston Milliy axborot agentligi Oʻzbekiston Milliy teleradiokompaniyasi, Axborot va ommaviy kommunikatsiyalar agentligi, Kambagʻallikni qisqartirish va bandlik vazirligi huzuridagi Mahallabay ishlash va tadbirkorlikni rivojlantirish agentligi, Qishloq xoʻjaligi vazirligi bilan birgalikda mazkur qarorning mazmun-mohiyati hamda maqsad va vazifalarining ommaviy axborot vositalarida keng yoritilishini taʼminlasin. 20. Oʻzbekiston Respublikasi Qishloq xoʻjaligi vazirligi manfaatdor vazirlik va idoralar bilan birgalikda uch oy muddatda qonunchilik hujjatlariga ushbu qarordan kelib chiqadigan oʻzgartirish va qoʻshimchalar toʻgʻrisida Vazirlar Mahkamasiga takliflar kiritsin. 21. Ushbu qarorning ijrosini samarali tashkil qilishga masʼul va shaxsiy javobgar etib Oʻzbekiston Respublikasi Kambagʻallikni qisqartirish va bandlik vazirligi huzuridagi Mahallabay ishlash va tadbirkorlikni rivojlantirish agentligi direktori M.M. Ubaydullayev, Qoraqalpogʻiston Respublikasi Vazirlar Kengashi va viloyatlar hokimliklari belgilansin. Qaror ijrosini muhokama qilib borish, ijro uchun masʼul idoralar faoliyatini muvofiqlashtirish va nazorat qilish Oʻzbekiston Respublikasi Bosh vazirining oʻrinbosarlari J.A. Xodjayev va J.A. Qoʻchqorov zimmasiga yuklansin.